***O castelo de Otranto***, no orixinal en lingua inglesa *The Castle of Otranto* é unha novela escrita por Horace Walpole en 1764. Está considerado o texto inaugural da chamada literatura gótica, un xénero literario que chegou a ser extremadamente popular contra finais do século XVIII e comezos do XIX.

> 
> 
> *«The Castle of Otranto destaca non só polo sombrío interese da historia, senón tamén por supor o primeiro intento moderno de fundar unha literatura de ficción fantástica sobre a base das novelas de cabalaría»*
>  Walter Scott, no limiar da edición de *The Castle of Otranto* de 1821.
>

Historia e características
--------------------------

Da primeira edición de *The Castle of Otranto* ocupouse *Strawberry Hills Press*, casa editorial que tamén fixo unha segunda tiraxe na que lle foi engadido o subtítulo *A Gothic Story*, en 1765. A novena edición foi en 1976, en Londres, por *Cooper & Graham*.

Foi traducido a outras linguas, primeiramente a francés, alemán e italiano. En 1797, ano da morte do autor, apareceu en Francia unha tradución anónima e non autorizada baixo o título *Isabelle et Theodore*.

A súa obra completa publicouse en 1798 como *The Works of Horatio Walpole, Earl of Orford*, e correu a cargo de Mary Berry. Considérase aquela a versión definitiva de *The Castle of Otranto*.

> 
> 
> *Esta novela, publicada en 1764, representa para a literatura gótica o seu punto de partida, a súa obra inaugural, ademais de que inclúe moitos dos lugares comúns que nos séculos posteriores diversos autores desenvolverán con tanta mestría. Ve a luz nun momento no que se percibía un certo desencanto cando a sociedade europea comezaba a decatarse de que o racionalismo proposto pola Ilustración non daba resposta a todas as dúbidas do home, polo que o misterio e o sobrenatural, ambientados na Idade Media, volven ter cabida na cosmovisión do Século das Luces.*
> Presentación editorial.
> 

### Argumento

Walpole, autor d'*O castelo de Otranto*.
A trama sucede no castelo, que é o principal protagonista. O lector é infomado inicialmente de que o lexítimo propietario fora asasinado nas cruzadas, o que motivou que usurpase o seu lugar Manfred, mais o castelo ten unha maldición. O fillo de Manfred casa cunha moza, pero logo morre e a partir de aí, os acontecementos vanse encerellando.

En contraposición coa novela histórica que logo se popularizaría a través de autores como Walter Scott, os sucesos non serven como escusa para expor un período histórico senón que é este o que se subxuga aos acontecementos creando unha atmosfera adecuada.

A historia está sustentada nun personaxes arquetípicos e o estilo narrativo non achega nada novo con respecto a outras obras da época, como por exemplo *The Castle spectre* (1797) ou *The Mysterious Marriage* (1798), de Matthew Gregory Lewis e de Harriet Lee, respectivamente.

Véxase tamén
------------

### Ligazóns externas

* *The Castle of Otranto*, texto orixinal no Proxecto Gutenberg. *(en inglés)*

Notas
-----

1. ↑  Publicado en galego por *Urco editora*.
2. ↑  O título completo da primera edición de 1764 *The Castle of Otranto, A Story. Translated by William Marshal, Gent. From the Original Italian of Onuphrio Muralto, Canon of the Church of St. Nicholas at Otranto*.

|  |  |
| --- | --- |
| Control de autoridades | 
* Wd: Q548576
* WorldCat
* VIAF: 180604301
* BiTraGa: 4288
* BNF: 119584587
* EBID: ID
* FAST: 1912388
* Gutenberg: 696
* ISFDB: 7481
* LCCN: no2014057940
* NLA: 36131150
* OL: OL183741W

 |